«Rektime» рекламнай бөлөх салайааччылара биир дойдулаахтарбыт Афанасий уонна Абек Киприяновтар инникини өтө көрөн тэрийэр тэрээһиннэрэ сылтан сыл далааһынанан иһэр. «Сомоҕолоһуу» кубогар кыттарга бу сүүмэрдиир күрэхтэһии быһыытынан ыытыллар. Кылаабынай судьуйанан Г.Д. Дмитриев, кылаабынай сэкирэтээринэн И.А. Алексеев үлэлээтилэр. Спартакиада түмүктэннэ, былаах түстэ. Хас көрүҥ ахсын миэстэлэспит дэгиттэр дьон дьоһуннаах мэтээллэринэн, грамоталарынан, сыаналаах бириистэринэн наҕараадаланнылар. Онтон дьон-сэргэ кэлэр, үбүлүөйдээх XV спартакиаданы күүтэн барар. Аны сааскы ыһыы үлэлэригэр, сайыҥҥы от бэлэмнээһинигэр, күһүҥҥү хомуурга, кэлэр кыһыҥҥы кыстыкка бэлэмнэнэр үлэлэр күөстүү оргуйуохтара турдаҕа. Илин эҥэр нэһилиэктэри биир түмсүү оҥорор, дьон-сэргэ күүтэр тэрээһинэ спорка, чөл олоххо көҕүлүүр спартакиаданан буолар. Доруобуйа баар буоллаҕына – үлэ, үөрэх, дьол-соргу аргыстаһар, чэгиэн-чэбдик киһи бу олоххо ситиһиилээх буолар.